Nicklas Bendtner

Klubbkarriere

Bendtner ble født i København, hans første klubb var Tårnby Boldklub, men dro i 2002 til Kjøbenhavns Boldklub. Han scoret fire mål på seks kamper for det danske ungdomslandslaget, før Arsenal kjøpte han sommeren 2004. På reservelaget dannet han en meget god angrepsduo sammen med italienske Arturo Lupoli, og han debuterte for A-laget i ligacupkampen borte mot Sunderland 25. oktober 2005.
Bendtner ble utlånt til Birmingham i august 2006, en avtale som skulle vare frem til januar 2007. Bendtner fikk sin debut for Birmingham som innbytter for Stephen Clemence i kampen mot Colchester, 5. august 2006. Bendtner scoret Birminghams seiersmål i denne kampen. Bendtner scoret tre mål på tre kamper fra 25. november til 2. desember og ryktene sa at både franske Lyon, og italienske AC Milan var interesserte i å kjøpe han.
Låneavtalen med Birmingham ble forlenget ut 2006/07-sesongen. Arsenals trener, Arsène Wenger, mente at erfaringen ville være bra for Bendtner. Låneavtalen var ordnet slik at Arsenal kunne hente tilbake Bendtner i krisesituasjoner. 22. april 2007 scoret Bendtner ett av målene i Birminghams 3–2-seier over Wolverhampton, noe som førte til at Birmingham inntok førsteplassen i Championshipserien. Birmingham kom til slutt på andreplass, og rykket dermed opp til Premier League.
Bendtner signerte en femårskontrakt med Arsenal i mai 2007. Før 2009/2010-sesongen gikk han fra draktnummer 26 til 52.
Bendtner slet etter hvert med spilletid. I sesongen 2013/2014 scoret han mål mot både Hull City i desember og Cardiff city i januar. Bendtner forlot Arsenal etter 2013/14-sesongen til fordel for Wolfsburg. Han signerte for Wolfsburg sommeren 2014
25. april 2016 ble kontrakten hans med Wolfsburg terminert.

Rosenborg

6. mars 2017 skrev han under på en treårskontrakt med Rosenborg.
12. mars 2017 fikk han sin debut for Rosenborg i treningskampen mot islandske FH.
29. mars 2017 var han med å vinne Mesterfinalen i fotball for menn 2017. Kampen var også hans offisielle debut for Rosenborg.
2. april 2017 fikk han sin Eliteserie-debut for Rosenborg. Han scoret også sitt første Eliteserie-mål.
I sesongen 2017 var han med å vinne Eliteserien. Han ble også toppscorer i Eliteserien 2017 med 19 mål.
26. april 2018 var han med å vinne Mesterfinalen i fotball for menn 2018. Rosenborg vant 1-0 mot Lillestrøm. Bendtner scoret kampens eneste mål.
I sesongen 2018 var han med å vinne Eliteserien  og Cupfinalen. Han scoret 2 mål i Cupfinalen.

FC København

2. september 2019 skrev han under for FC København ut 2019.

Internasjonalt

Bendtner startet sin internasjonale karrière på Danmarks U-16 landslag, hvor han scoret tre mål på tre kamper i februar 2004. Bendtner scoret seks mål på 15 kamper for Danmarks U-17 landslag, og ble kåret til «årets danske spiller under 17 år».
9. mai 2006, var Bendtner den yngste på Danmarks U-21 landslag i U-21 EM. Han fikk sin debut for Danmark U-21, 17. mai 2006, 18 år gammel, og han scoret begge Danmarks mål i vennskapskampen mot Spania U-21 som endte 2-0.
Bendtner spilte også alle kampene for Danmark i U-21 EM, til tross for at han kalte sin medspiller Morten Rasmussen en dårlig spiller overfor dansk presse.
16. august 2006 fikk Bendtner sin debut for Danmark, fortsatt bare 18 år, den syvende yngste i historien. Han spilte fra start i sin debutkamp mot Polen. Han scoret et mål etter 30 minutter, og hjalp Danmark til å vinne 2-0. 1. september 2006, spilte Bendtner sin andre kamp for landslaget og scoret det siste målet i Danmarks vennskapskamp mot Portugal som endte 4-2 til danskene. 28. mars 2007 scoret Bendtner kampens eneste mål i Danmarks 1-0 seier mot Tyskland.
Han ble tatt ut i Danmarks bruttotropp til VM i fotball 2018 i Russland, men ble vraket da troppen ble kuttet ned til den endelige 23-mannstroppen.

Individuelt

Toppscorer Eliteserien: 2017